*****

ΚΑΝΟΝΙΣΜΟΣ (ΕΟΚ) αριθ. 1616/83 ΤΗΣ ΕΠΙΤΡΟΠΗΣ

της 15ης Ιουνίου 1983

σχετικά με τις λεπτομέρειες που αφορούν τον περιορισμό στη χορήγηση ενίσχυσης κατά την παραγωγή για τις κονσέρβες αχλαδιών Williams και τις κονσέρβες κερασιών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί καθορισμού των λεπτομερειών εφαρμογής των μέτρων διασφαλίσεως στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 1088/83 (2), και ιδίως το άρθρο 3γ,

Εκτιμώντας:

ότι ο κανονισμός (ΕΟΚ) αριθ. 2025/82 του Συμβουλίου (3) καθόρισε σε 82 000 τόνους τις ποσότητες κονσερβών αχλαδιών Williams, και σε 29 100 τόνους και σε 60 000 τόνους, αντίστοιχα, τις ποσότητες κονσερβών πετροκέρασων και άλλων γλυκών κερασιών καθώς και μαύρων κερασιών (Griottes), για τις οποίες επιτρέπεται να χορηγηθεί ενίσχυση· ότι πρέπει να προβλεφθούν οι διατάξεις που θα εξασφαλίζουν την κατανομή αυτών των συνολικών ποσοτήτων μεταξύ των διαφόρων επιχειρήσεων μεταποίησης·

ότι, για το σκοπό αυτό, οι ως άνω διατάξεις πρέπει να στηρίζονται στα πλέον πρόσφατα βέβαια δεδομένα, όσον αφορά τις ολικές διαθέσιμες ποσότητες που παρήχθησαν·

ότι πρέπει να καθορισθεί η ποσότητα των κονσερβών για τις οποίες μπορούν να λάβουν ενίσχυση οι νέες επιχειρήσεις, σύμφωνα με τις διατάξεις του άρθρου 6 παράγραφος 2 του κανονισμού (ΕΟΚ) αριθ. 1530/78 της Επιτροπής της 30ής Ιουνίου 1978 περί καθορισμού των λεπτομερειών εφαρμογής του καθεστώτος ενισχύσεως για ορισμένα μεταποιημένα προϊόντα με βάση τα οπωροκηπευτικά (4), όπως τροποποιήθηκε τελευταία από τον κανονισμό (ΕΟΚ) αριθ. 1614/83 (5)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Μεταποιημένων Προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο 1983/84 η χορήγηση της ενίσχυσης στην παραγωγή για κάθε επιχείρηση μεταποίησης περιορίζεται:

α) για τις κονσέρβες αχλαδιών Williams που υπόκεινται στη διάκριση 20.06 Β του Κοινού Δασμολογίου, σε 70,93 %·

β) για τις κονσέρβες πετροκέρασων και των άλλων κερασιών που υπόκεινται στη διάκριση 20.06 Β του Κοινού Δασμολογίου, σε 78,74 %·

γ) για τις κονσέρβες μαύρων κερασιών (Griottes), που υπόκεινται στη διάκριση 20.06 Β του Κοινού Δασμολογίου, σε 69,86 %.

2. Το ποσοστό που αναφέρεται στην παράγραφο 1 εφαρμόζεται:

α) για τις επιχειρήσεις μεταποίησης που υπάρχουν το 1980, στη συνολική ποσότητα που παράχθηκε κατά την περίοδο 1980/81·

β) για τις επιχειρήσεις που άρχισαν τη δραστηριότητά τους, κατά την έννοια του άρθρου 6 παράγραφος 2 του κανονισμού (ΕΟΚ) αριθ. 1530/78, το 1981 ή το 1982, στη συνολική ποσότητα που παράχθηκε αντίστοιχα κατά την περίοδο 1981/82 ή 1982/83.

Άρθρο 2

Όσον αφορά τα προϊόντα που απαριθμούνται στο άρθρο 1, το ποσοστό που αναφέρεται στο άρθρο 6 παράγραφος 2 του κανονισμού (ΕΟΚ) αριθ. 1530/78 καθορίζεται, για την περίοδο 1983/84, σε 2 % της συνολικής παραγόμενης ποσότητας σε κάθε Κράτος μέλος για την οποία μπορεί να χορηγηθεί ενίσχυση δυνάμει του άρθρου 1.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 15 Ιουνίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 73 της 21. 3. 1977, σ. 1.

(2) ΕΕ αριθ. L 118 της 5. 5. 1983, σ. 16.

(3) ΕΕ αριθ. L 218 της 27. 7. 1982, σ. 1.

(4) ΕΕ αριθ. L 179 της 1. 7. 1978, σ. 21.

(5) Βλέπε σ. 47 της παρούσας Επίσημης Εφημερίδας.